Document ID: 32014R0969

РЕГЛАМЕНТ (ЕС) № 969/2014 НА КОМИСИЯТА
от 12 септември 2014 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на калциев аскорбат (E 302) и натриев алгинат (E 401) в определени непреработени плодове и зеленчуци
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките, одобрени за употреба в храни, и условията за тяхната употреба.
(2)
Списъците на Съюза на добавките в храните могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), която може да бъде започната по инициатива на Комисията или при постъпване на заявление.
(3)
На 12 ноември 2012 г. бе внесено заявление за разрешаване на употребата на калциев аскорбат (E 302) и натриев алгинат (E 401) като глазиращи агенти в някои предварително опаковани, охладени, непреработени плодове и зеленчуци, готови за консумация, и то бе предоставено на разположение на държавите членки съгласно член 4 от Регламент (ЕО) № 1331/2008.
(4)
Налице е нарастващо търсене за прясно нарязани плодове и зеленчуци, главно поради тяхното удобство като готови за консумация продукти, както и поради ползата за здравето, свързвана с консумацията им.
(5)
Предварително опакованите, охладени, непреработени плодове и зеленчуци, готови за консумация, са пресни плодове и зеленчуци, които се измиват преди да бъдат обелени и/или нарязани и/или преди отстраняването на дръжката им, опаковат се и се съхраняват на студено чрез охлаждане. Някои съставки на плодовете и зеленчуците са податливи на разграждане при излагането на вътрешността им на кислород или светлина, което се случва в резултат от обелването и/или нарязването и/или от отстраняването на дръжката им. Нараняването на тъканите на плодовете и зеленчуците предизвиква редица физиологични нарушения като окисляване, потъмняване и др., с което се намаляват хранителните качества на тези храни, и това нараняване трябва да бъде сведено до минимум.
(6)
Налице е технологична необходимост за употребата на калциев аскорбат (E 302) и натриев алгинат (E 401) в някои предварително опаковани, охладени, непреработени плодове и зеленчуци, готови за консумация. Тези добавки са използвани в комбинация, за да образува ядивен гел, който впоследствие се прилага към повърхността на плодовете и зеленчуците, като им предоставя тънко защитно покритие, действайки като физическа бариера за кислорода и влагата, намалявайки ексудацията и съхненето на повърхността на тези плодове и зеленчуци. В резултат от това физиологичните реакции на разграждане се редуцират, като по този начин се допринася за запазване на хранителните качества на плодовете и зеленчуците. Следователно гелът позволява по-добро и по-дълго запазване на тези плодове и зеленчуци.
(7)
Употребата на калциев аскорбат (E 302) и натриев алгинат (E 401) като глазиращи агенти би допринесла за подобряване на качеството на съхранение на предварително опаковани, охладени, непреработени плодове и зеленчуци, готови за консумация, в рамките на срока им на годност, като по този начин би улеснила достъпността и би увеличила достъпа до пазара на готовите за консумация прясно нарязани плодове и зеленчуци.
(8)
Калциевият аскорбат (E 302) и натриевият алгинат (E 401) принадлежат към групата добавки, за които не е посочен допустим дневен прием (3). Това означава, че на нивата, необходими за постигане на желания технологичен ефект, те не представляват опасност за здравето.
(9)
В съответствие с член 3, параграф 2 от Регламент (ЕО) № 1331/2008 Комисията изисква становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да окаже въздействие върху човешкото здраве. Тъй като разрешаването на употребата на калциев аскорбат (E 302) и натриев алгинат (E 401) като глазиращи агенти в предварително опаковани, охладени, непреработени плодове и зеленчуци, готови за консумация, представлява актуализация на посочения списък, при която не съществува вероятност да има отражение върху човешкото здраве, не е необходимо да се изисква становището на Европейския орган за безопасност на храните.
(10)
В съответствие с приложение II от Регламент (ЕО) № 1333/2008 употребата на калциев аскорбат (E 302) вече е разрешена „само за предварително опаковани, охладени, непреработени плодове и зеленчуци, готови за консумация, и предварително опаковани, непреработени и белени картофи“ в категория храни 04.1.2 „Белени, нарязани и наситнени плодове и зеленчуци“.
(11)
Поради това е целесъобразно да се разреши употребата на натриев алгинат (E 401) като глазиращ агент в категория храни 04.1.2 „Белени, нарязани и наситнени плодове и зеленчуци“ в приложение II към Регламент (ЕО) № 1333/2008, при максимално ниво от 2 400 mg/kg, и само в комбинация с калциев аскорбат (E 302) при максимално ниво от 800 mg/kg, с цел образуване на ядивен гел.
(12)
В резултат на това приложение II към Регламент (ЕО) № 1333/2008 следва да бъде съответно изменено.
(13)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 12 септември 2014 година.

Labels: 3
0
1
17